<classify> Issa Mbaga, ukimuangalia hana makuu, kwa umbo na hata umri ni kijana mdogo, lakini kwa miaka minne sasa amekuwa akifanya shughuli za ukunga kusaidia wanawake wa rika zote.Kazi hii ya ukunga kwake ni ya kujitolea tu halipwi hata shilingi moja. Anasema kuifanya kazi hiyo kuna gharama maana yake mama akishindwa kulipa unampa wakati mgumu na wakati mwingine ni sawa na kumuhatarishia maisha yake.Kazi hii kwa muda mrefu nimefanya kwa kujitolea tu, wakati mwingine wengine wanasema asante kutoa kiasi cha pesa, nashukuru lakini huwa najitolea tu silipwi chochote.Afya ya uzazi ya mama na mtoto ndiyo masuala yanayopigiwa chapuo na mataifa mengi. Mama ama mtoto kufa na wewe unaweza kusaidia, ni ukatili, sitaki kuwa sehemu ya ukatili huo.Issa Mbaga anajivunia kusaidia wanawake wengi anaowajua na asiowajua. Wengi wao kwa mara ya kwanza wakimsikia wanadhani ni mtu mzima, kumbe ni kijana mdogo tu. Huwa wanashituka na hilo kuna wakati linampa changamoto kwenye kazi yake.Wanaponiona sasa huwa wanashindwa kuamini, wanasema wewe ndo muhudumu wewe ndo mkunga? Wanashangaa, lakini wakipata huduma yangu wanafurahiaHata hivyo furaha yake ni kuona wanawake na watoto anaozalisha wakiwa na afya njema.Nimeweza kuwasaidia wanawake wasiopungua 100 na siwezi kuhesabu watoto niliozalisha ni wengi sana wengine wanapewa mpaka jina langu kuonesha shukrani kwangu, ukikutana nao wanakuita mjomba mjomba ama muuguzi, nafurahi sana na inanipa farajaMmoja wa wanawake waliosaidiwa na Mbaga, Celina Patrick anasema kama isingekua kijana huyo, hafahamu uhai na afya yake na mtoto ingekuwaje.Najua kuna zahanati, lakini wakati mwingine unapatwa na shida usiku na zahanati ni mbali, hapo Issa anakusaidia. Huduma anazotoa ni nzuri, yuko tayari muda wote, anaweza kukuangalia anajua namna gani ya kukusaidia, nashukuru amenisaidia.Vijana wengi wa umri wa Mbaga unaweza kuwakuta kwenye shughuli nyingine kama Bodaboda, kilimo ama biashara nyingine, lakini kwake, yuko tayari kuamka usiku wa manane kusaidia wanawake wanaotaka huduma za ukunga.Anasema wenzake wanamuona amechagua kazi inayofanywa na wanawake ama wazee. Lakini hilo halimpi shida anasema aliichagua mwenyewe kazi ya ukunga wala hakushawishiwa na mtu kuichagua.Wakati nasoma kuna eneo nilikuwa napita, kila siku nakuta akina mama wengi wamekaa, nilikua najiuliza kuna msiba? Marehemu mama yangu mkubwa akaniambia ni akina mama hao wanasubiri kuhudumiwa na mkunga, kuanzia hapo nikashawishika, kwa hiyo nimekua mkunga kwa kuchagua sio kuchaguliwa.Kijana huyu anasema wakati mwingine kazi hiyo ya ukunga inatikisa ndoa yake, kwa sababu kuna wakati analazimika kupigiwa simu mpaka usiku wa manane kwa ajili ya kutoa huduma.Mkewe Issa Mbaga anasema hilo linamtatiza ila hana jinsi, anakubaliana nalo kwa vile anampenda mumeKuna wakati, kama anafanya kazi hiyo mchana sina shida, ila ikiwa usiku wa manane, napata mashaka na namuuliza. Anasema Rahma Waziri, mke wa Issa huku akicheka.Matamanio ya mkunga huyu kijana ni kuona anafanya shughuli hiyo kisasa zaidi kuliko ilivyo sasa.Tayari amepata kompyuta kutoka kwa mmoja wa wanawake aliowasaidia, na ameanza kutumia mitandao ya kijamii kuwafikia wanawake wengi nchini Tanzania. Lengo lake ni kufikia wanawake 200 kwa mwaka.Umoja wa Mataifa unawatambua wakunga wa aina hii ya Issa Mbaga, na kupitia shirika lake la afya WHO, limekua likiadhimisha mpaka siku maalumu kwa ajili yao. Mbaga anasema kutambulika kwa wakunga kunampa faraja kuendelea kutoa huduma hiyo kwa akina mama.Nchini Tanzania kuna chama cha wakunga, kinachowatambua wakunga na kutumika kama chombo cha kuwasemea wakunga nchini humo.Zamani wakunga hawakuchukuliwa kwa uzito wake, kwa sasa angalau tunathaminika, na mimi natambulika sasa rasmi kwenye eneo langu, nafanya kazi kwa uhuru kwa sababu nina leseni. Na sasa nimeanza kupokea simu za kusaidia wakina mama wa mikoa mbalimbali ya Tanzania.Kwa mujibu wa Umoja wa Mataifa, kukiwa na wakunga wenye ujuzi mujarabu na wenye kutambulika kama Issa Mbaga, wana uwezo wa kuzuia theluthi mbili 66 ya vifo vitokanavyo na uzazi kwa mama na mtoto.Pia unaweza kutazama:  <topic>: AFYA 